ขุดพบซากบ้านนายทุนโฉดฝังกลบแหลมป้อม
เมื่อเวลา 12.00 น. วันที่ 9 มิถุนายน 2548 บริเวณชุมชนหาดแหลมป้อม อำเภอตะกั่วป่า จังหวัดพังงา กลุ่มชาวบ้านหาดแหลมป้อม ได้ร่วมกันเปิดงาน เสี้ยวชีวิตที่ถูกลืมของชุมชนหาดแหลมป้อม โดยมีพันธมิตรประกอบด้วย ตัวแทนชาวบ้านทับตะวัน บ้านในไร่ บ้านน้ำเค็ม อำเภอตะกั่วป่า อำเภอท้ายเหมือง จังหวัดพังงา ชาวบ้านท่าฉัตรไชย อำเภอถลาง จังหวัดภูเก็ต บ้านชาวบ้านหาดทรายดำ ตำบลนานอก อำเภอเมือง จังหวัดระนอง เกือบ 200 คน เดินทางมาร่วมงาน ต่อมา เวลา 13.00 น. ชาวบ้านหาดแหลมป้อมพร้อมพันธมิตร ได้ร่วมกันขุดบ้านของนายสุวัฒน์ คงสง แกนนำชาวบ้านหาดแหลมป้อม ที่ถูกนายทุนฝังกลบ เมื่อปลายปี 2545 ซึ่งครั้งนั้นมีบ้านถูกฝังกลบจำนวน 12 หลัง มีนายสุทิน บรมเจต กรรมการสิทธิมนุษยชน สภาทนายความ นายธนานุวัฒน์ แก้วพงศ์พันธุ์ อนุกรรมการคุ้มครองสิทธิมนุษยชน 4 คณะกรรมการสิทธิมนุษยชนแห่งชาติ ร่วมเป็นพยาน โดยใช้รถแบ็กโฮ 1 คันขุดเป็นพื้นที่กว้างประมาณ 10 ตารางเมตร ลึกประมาณ 2 เมตร ใช้เวลาขุด 1 ชั่วโมง พบโครงสร้างของบ้าน ประกอบด้วย เสาไม้ ฝาพนังคอนกรีต กระเบื้องมุงหลังคา ป้ายร้าน รวมทั้งอุปกรณ์เครื่องใช้ภายในบ้าน เช่น ตู้เย็น หม้อหุงข้าว จาน เป็นต้น จากนั้นชาวบ้านได้นำชิ้นส่วนที่พบทั้งหมดไปตั้งไว้บริเวณชุมชน ซึ่งมีการติดป้ายผ้าขนาด 1 คูณ 4 เมตร โดยเขียนข้อความว่า คลื่นยังไม่เท่าไหร่ แต่เจ็บใจเพื่อนฝังบ้าน ทั้งนี้เพื่อต้องการแสดงให้เห็นว่าที่ดินผืนนี้ชาวบ้านได้เข้ามาอยู่อาศัยมาก่อน โดยมีการจัดทำบัญชีและถ่ายรูปเก็บไว้ เพื่อใช้เป็นหลักฐานในการการต่อสู้คดีในชั้นศาล ต่อมา มีการเสวนาแลกเปลี่ยนประสบการณ์ในการต่อสู้ของกลุ่มชาวบ้านที่ประสบภัยคลื่นยักษ์สึนามิ โดยมีนายสุทิน นายธนานุวัฒน์ นายสุวิทย์ วัดหนู กรรมการมูลนิธิพัฒนาที่อยู่อาศัย นายสะมะแอ เจะมูดอ เลขาธิการสมาพันธ์ประมงพื้นบ้านภาคใต้ เป็นผู้นำเสวนา มีนายประสพ สมาธิ ดำเนินรายการ นายสุทิน กล่าวในที่ประชุมว่า ประเทศไทยมี 3 อำนาจหลัก คือ อำนาจนิติบัญญัติ อำนาจบริหาร และอำนาจตุลาการ อำนาจที่นอกเหนือจากนี้ เป็นอำนาจเถื่อน และไม่มีอำนาจใดที่จะมาฝังที่ของชาวบ้าน จนทำให้เกิดความเสียหาย นอกจากนี้ ในวงเสวนายังได้พูดถึงกรณีที่หน่วยงานของรัฐอ้างว่า ชาวบ้านหาดแหลมป้อมอยู่ในพื้นที่ที่มีกรณีพิพาท จึงไม่สามารถให้บริการสาธารณูปโภคขั้นพื้นฐานได้ เป็นเรื่องไม่ถูกต้อง เพราะเป็นสิทธิของชาวบ้านที่จะได้รับการดูแลจากรัฐ ในเรื่องพื้นฐานตั้งแต่น้ำ ไฟ เครื่องนุ่งห่ม บ้านพักที่อยู่อาศัย เพื่อความอยู่รอดในฐานะมนุษย์ แต่จนถึงขณะนี้ชาวบ้านหาดแหลมป้อม ก็ยังไม่ได้รับการช่วยเหลือจากรัฐในประเด็นดังกล่าว ระหว่างการเสวนา นายนที เทียนกัลยา ผู้ตรวจราชการกรมที่ดิน กระทรวงมหาดไทย ในฐานะอนุกรรมการแก้ปัญหาที่ดินที่ประสบภัยสึนามิใน 6 จังหวัดภาคใต้ ได้เดินทางมาเก็บข้อมูลเกี่ยวกับกรณีพิพาทในที่ดินบริเวนชุมชนบ้านหาดแหลมป้อม โดยได้เข้ามาทักทายและแนะนำตัวกับผู้เข้าร่วมประชุมว่า ตนได้รับมอบหมายจาก พล.อ.สุรินทร์ พิกุลทอง ประธานคณะอนุกรรมการแก้ปัญหาที่ดินที่ประสบภัยสึนามิใน 6 จังหวัด ให้มาตรวจสอบและพิสูจน์สิทธิในที่ดินที่มีปัญหา โดยดำเนินการให้แล้วเสร็จภายใน 15 วัน ซึ่งจะครบกำหนดในวันที่ 11 มิถุนายน 2548 จากนั้นได้ออกไปเดินสำรวจหาดแหลมป้อม นางราตรี คงวัดใหม่ แกนนำชาวบ้านหาดแหลมป้อม กล่าวว่า รู้สึกดีใจที่มีหลายฝ่ายลงมาเป็นพยาน และได้เห็นความจริงในวันนี้ ชาวบ้านหาดแหลมป้อมยืนหยัดต่อสู้ต่อไป เพื่อให้ได้มาซึ่งความเป็นธรรม หลังจากเสร็จสิ้นการเสวนา ชาวบ้านได้ร่วมกันชักธงดำ มีข้อความว่า น้ำ ไฟ บ้าน โดยจะไม่ยอบชักธงลง จนกว่าจะได้รับการแก้ไขปัญหาในเรื่องระบบสาธารณูปโภค และสิทธิในที่ดิน ทั้งนี้ ภายใน 3 - 4 วันหลังจากนี้ ชาวบ้านจะไปยื่นเรื่องให้สำนักงานการไฟฟ้าส่วนภูมิภาคจังหวัดพังงา มาดำเนินการซ่อมแซมไฟฟ้า ในชุมชนหาดแหลมป้อมอีกครั้ง 
เมื่อเวลา 12.00 น. วันที่ 9 มิถุนายน 2548 บริเวณชุมชนหาดแหลมป้อม อำเภอตะกั่วป่า จังหวัดพังงา กลุ่มชาวบ้านหาดแหลมป้อม ได้ร่วมกันเปิดงาน เสี้ยวชีวิตที่ถูกลืมของชุมชนหาดแหลมป้อม